Blank Space
„Blank Space“ amerikalik qoʻshiqchi va qoʻshiqnavis Taylor Swift ijro etgan qoʻshiqdir. Xonandaning 1989 nomli beshinchi studiyaviy albomiga kiritilgan. 2014-yilning 10-noyabrida albomning ikkinchi singli sifatida Republic Records leybli tomonidan Big Machine leybli bilan hamkorlikda eʼlon qilingan. Swift qoʻshiq soʻzlarini Max Martin va Shellback bilan birgalikda yozgan. Musiqiy jihatdan „Blank Space“ electropop janridagi qoʻshiqdir. „Blank Space“ Billboard Hot 100 chartida birinchi pogʻonagacha koʻtarilgan hamda Amerika ovoz yozish sanoati assotsiatsiyasi (inglizcha: Recording Industry Association of America) tomonidan 8× platina sertifikati bilan taqdirlangan. Tarona, shuningdek, Avstraliya, Janubiy Afrika, Kanada, Islandiya va Shotlandiya musiqa chartlarida ham birinchi pogʻonagacha koʻtarilgan. Xalqaro fonografiya sanoati assotsiatsiyasi (inglizcha: International Federation of the Phonographic Industry) „Blank Space“ni 2015-yilning eng savdosi chaqqon boʻlgan qoʻshiqlaridan biri deb topgan. Musiqa tanqidchilari ashulani ijobiy baholashgan. Bundan tashqari, tarona „Yil yozuvi“ (inglizcha: Record of the Year), „Yil qoʻshigʻi“ (inglizcha: Song of the Year) va „Yakkaxon xonanda ijrosidagi eng yaxshi pop ijro“ (inglizcha: Best Pop Solo Performance) nominatsiyalarida Grammy mukofotiga nomzod boʻlgan. „Blank Space“ qoʻshigʻi uchun klip ham olingan boʻlib, unga Joseph Kahn rejissorlik qilgan. Klipda Swift yorining xiyonatidan gumonsirab salga lovullab ketadigan rashkchi ayol oʻlaroq tasvirlangan. Klipni suratga olish ishlari asosan Huntington shahridagi Oheka qasrida boʻlib oʻtgan. Klip „Eng yaxshi pop-video“ (inglizcha: Best Pop Video) va „Ayol ijrosidagi qoʻshiqqa olingan eng yaxshi video“ (inglizcha: Best Female Video) nominatsiyalarida MTV Video Music Award bilan taqdirlangan.